### Resume

Som følge af anden sag på dagsordenen vedrørende etablering af en uafhængig borgerrådgiverfunktion i Vejle Kommune, skal der i styrelsesvedtægten for Vejle Kommune indsættes en bestemmelse herom. Endvidere indarbejdes der bestemmelse om vederlæggelse af næstformanden i Børn og Unge-udvalget, samt andre mindre ændringer.

### Sagsfremstilling

Nicklas Bach:

Kommunaldirektøren indstiller, at der i styrelsesvedtægten indsættes et nyt kapitel VIII med overskriften "Borgerrådgiver", og at der indsættes en ny bestemmelse i § 25 med følgende ordlyd:

"Der etableres en borgerrådgiverfunktion efter styrelseslovens § 65 e.

Stk. 2. Borgerrådgiverfunktionen henhører direkte under byrådet og er uafhængig af kommunens udvalg og forvaltning.

Stk. 3. Borgerrådgiveren skal yde rådgivning og vejledning til kommunens borgere inden for de rammer, der er fastsat af byrådet i Vedtægt for Borgerrådgiveren i Vejle Kommune.

Stk. 3. Byrådet ansætter og afskediger borgerrådgiveren samt fastsætter de nærmere regler for borgerrådgiverens virksomhed."

Som en konsekvens af dette nye kapitel, bliver det hidtidige kapitel VIII til kapitel VIIII, og den hidtidige § 25 bliver til § 26.

Ændringer i vederlagsbestemmelserne:

Udvalget for Lokalsamfund og Nærdemokrati er i forhold til den seneste byrådsperiode reduceret fra ni medlemmer til syv medlemmer. Dette medfører et overskydende beløb på 24.353 kr. Beløbet foreslås fordelt ligeligt til næstformanden og formanden i Børn- og Ungeudvalget, som følge af øget mødeaktivitet.

I § 23, stk. 11 ændres vederlaget til formanden for Børn og Unge-udvalget derfor til 15,5 %.

Endvidere tilføjes der følgende i § 23, stk. 11: ”Næstformanden for Børn og Unge-udvalget modtager et vederlag svarende til 5 % af borgmesterens vederlag.”

Andre mindre ændringer:

I § 23, stk. 12 ændres 3 måneder til 9 måneder, således at der er overensstemmelse med den gældende vederlagsbekendtgørelse.

Kap. VII a slettes, da styrelsesvedtægtens § 24 a er indsat som følge af, at Vejle Kommune i 2018 fik dispensation til at yde diæter til stedfortrædere i Byrådet.

Ved ændring af lov om kommunernes styrelse er det dog ikke længere nødvendigt med denne dispensation. Der er i kommunestyrelseslovens § 16, stk. 8, skabt hjemmel til at yde diæter til stedfortrædere, der deltager i enkelte møder i Byrådet og er indkaldt efter § 15, stk. 2, 2. pkt (medlemmets forfald forventes at vare kortere end 1 måned).

Sagens videre forløb:

Sagen skal behandles i Økonomiudvalget og herefter i byrådet i to møder med mindst 6 dages mellemrum, og Ankestyrelsen, det kommunale tilsyn, skal underrettes om den ændrede styrelsesvedtægt.

### Historik

Kommunaldirektøren indstiller, 10. januar 2022, pkt. 6:

at de foreslåede ændringer af styrelsesvedtægten overgår til byrådets 2. behandling.

Beslutning fra Økonomiudvalget, 10. januar 2022, pkt. 6:

Anbefales.

Kommunaldirektøren indstiller, 19. januar 2022, pkt. 7:

at styrelsesvedtægten godkendes med de foreslåede ændringer

Beslutning fra Byrådet, 19. januar 2022, pkt. 7:

De foreslåede ændringer overgår til Byrådets 2. behandling.

Fraværende Benjamin Danielsen. I stedet mødte Aage Olesen.

Fraværende Ove Jeppesen. I stedet mødte Nick Christoffersen.

Fraværende Dorte Frederiksen. I stedet mødte Hjalte Overgaard El-Ahmad.

Fraværende Sten Lund. I stedet mødte Alma Overgaard.
Fraværende Sigrid Nørgaard.

### Kommunaldirektøren indstiller,

|  |  |
| --- | --- |
| at | styrelsesvedtægten godkendes med de foreslåede ændringer. |

### Beslutning

Styrelsesvedtægten blev godkendt med de foreslåede ændringer.

Fraværende Peter Laursen. I stedet mødte Nick Christoffersen.